RESOLUCIÓN do 11 de outubro de 2010 pola que se declara de interese galego e se ordena a inscrición no Rexistro de Fundacións de Interese Galego da Fundación Man.
CONSELLERÍA DE CULTURA E TURISMO — III. OUTRAS DISPOSICIÓNS — 18/11/2010

Examinado o expediente de declaración de interese galego e inscrición no Rexistro de Fundacións de Interese Galego da Fundación Man, aprécianse os seguintes feitos e fundamentos de dereito:
Feitos.
1. Manuel Valeriano Alonso de León, alcalde do Concello de Camariñas, en representación da fundación, con data do 9 de febreiro de 2010, presentou solicitude de clasificación, declaración de interese galego e inscrición no Rexistro de Fundacións de Interese Galego.
2. A Fundación Man foi constituída en escritura pública outorgada en Muxía o 28 de decembro de 2009, ante a notaria Ana Mallada García, co número 1.041 do seu protocolo, polo Concello de Camariñas. A escritura foi modificada por outra outorgada en Muxía o 16 de febreiro de 2010 ante a mesma notaria, co número 97 do seu protocolo.
3. A Fundación Man ten por obxecto, segundo establece o artigo 6º dos estatutos, a xestión, conservación, mantemento e promoción do legado artístico de Manfred Gnädinger -coñecido popularmente como Man- e igualmente do patrimonio histórico-artístico, etnográfico e arqueolóxico do Concello de Camariñas e da Costa da Morte e, en xeral, o pór en marcha accións para o desenvolvemento integral e sostenible do concello antes indicado e da Costa da Morte, deseñando programas, solicitando a súa implementación aos organismos correspondentes e animando e incentivando a participación dos sectores económicos, sociais e culturais a que vai dirixido.
Así mesmo, poderá emprender actuacións, accións, proxectos e programas que contribúan e incidan no desenvolvemento integrado e sustentado -a nivel económico, social e cultural- do seu ámbito de actuación.
4. Na escritura de constitución da fundación constan os puntos relativos á personalidade do fundador; a súa capacidade para constituíla; a súa vontade de facelo como de interese galego conforme os preceptos da Lei 12/2006, do 1 de decembro, de fundacións de interese galego; a dotación; os estatutos e a composición do padroado inicial.
5. Nos estatutos da fundación consta a súa denominación; o seu enderezo; o seu obxecto e finalidade; as regras para a aplicación das rendas aos fins fundacionais e para a determinación dos beneficiarios; a composición e as normas de funcionamento do padroado e as causas de disolución e o destino dos bens e dereitos resultantes da súa liquidación.
6. O padroado inicial está formado por Manuel Valeriano Alonso de León, alcalde do Concello de Camariñas, como presidente; Mercedes Martín González, como vicepresidenta; María Dolores Rodríguez Sánchez, como secretaria, e Luis Miguel Suárez Pérez e Virtudes Rodríguez Soneira, como vogais.
7. A comisión integrada polos secretarios xerais de todas as consellerías elevou ao conselleiro de Presidencia, Administracións Públicas e Xustiza proposta de clasificación como de interese cultural da Fundación Man, dado o seu obxecto e finalidade, polo que, cumpríndose os requisitos exixidos na Lei 12/2006, do 1 de decembro, de fundacións de interese galego, e segundo establecen os artigos 47º.2 da citada lei, 51º do Regulamento de fundacións de interese galego, aprobado polo Decreto 14/2009, do 21 de xaneiro, e 7º do Regulamento do Rexistro de Fundacións de Interese Galego, aprobado polo Decreto 15/2009, do 21 de xaneiro, o protectorado será exercido polo departamento da Xunta que teña atribuídas as competencias correspondentes aos fins fundacionais.
8. De conformidade coa citada proposta, por orde da Consellería de Presidencia, Administracións Públicas e Xustiza do 27 de xullo de 2010 (Diario Oficial de Galicia nº 154, do 12 de agosto) clasificouse como de interese cultural a Fundación Man, e adscribiuse á Consellería de Cultura e Turismo para os efectos do exercicio das funcións de protectorado.
Fundamentos de dereito.
Primeiro.-O artigo 34º da Constitución española recoñece o dereito de fundación para fins de interese xeral, consonte a lei, e o artigo 27º.26 do Estatuto de autonomía para Galicia establece que é competencia exclusiva da Comunidade Autónoma galega o réxime das fundacións de interese galego.
Segundo.-De acordo co disposto no artigo 7º.2 do Regulamento do Rexistro de Fundacións de Interese Galego, en relación co Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia, corresponde á esta Consellería de Cultura e Turismo a declaración de interese galego mediante resolución publicada no Diario Oficial de Galicia e a inscrición no Rexistro de Fundacións de Interese Galego da Fundación Man, así como o exercicio das funcións de protectorado e as demais que correspondan á Xunta de Galicia de conformidade co indicado no dito regulamento.
Á vista do que antecede e tendo en consideración o establecido na Lei 12/2006, do 1 de decembro, de fundacións de interese galego; no Regulamento de fundacións de interese galego e no Regulamento do Rexistro de Fundacións de Interese Galego, aprobados polos decretos 14/2009 e 15/2009, do 21 de xaneiro; e nas demais normas de xeral e pertinente aplicación; en uso das competencias atribuídas polo Decreto 337/2009, do 11 de xuño, polo que se desenvolve a estrutura orgánica da Consellería de Cultura e Turismo,
RESOLVO:
Primeiro.-Declarar de interese galego a Fundación Man.
Segundo.-Ordenar a súa inscrición no Rexistro de Fundacións de Interese Galego, sección da Consellería de Cultura e Turismo.
Terceiro.-Esta fundación queda sometida ao disposto na Lei 12/2006, do 1 de decembro, de fundacións de interese galego, no Regulamento de fundacións de interese galego, aprobado polo Decreto 14/2009, do 21 de xaneiro, no Regulamento do Rexistro de Fundacións de Interese Galego, aprobado polo Decreto 15/2009, do 21 de xaneiro, e na demais normativa de aplicación e especialmente ás obrigas de dar publicidade suficiente dos seus obxectivos e actividades, da ausencia de ánimo de lucro na prestación dos seus servizos e de solicitar as preceptivas autorizacións, así como á de presentación anual da documentación contable e do plan de actuación ante o protectorado.
Contra esta resolución pode interpoñerse recurso de alzada ante o conselleiro de Cultura e Turismo, no prazo dun mes contado desde o día seguinte ao da súa publicación, segundo o disposto nos artigos 114º e 115º da Lei 30/1992, do 26 de novembro, de réxime xurídico das administracións públicas e do procedemento administrativo común.
Santiago de Compostela, 11 de outubro de 2010.
P.D. (Orde 2-5-2009)
Antonio Fernández-Campa García-Bernardo
Secretario xeral da Consellería de Cultura
e Turismo